Az angol király Richmond grófjává tette Montfort-t, akit a pairek tanácsa ismét elítélt. Charles de Blois a normandiai herceggel, János trónörökössel együtt lendült támadásba, és Bretagne nagy részét megszerezte, börtönbe vetve ellenfelét. Montfort felesége, Jeanne de Flandres azonban folytatta a háborút, ráadásul 1342-ben Brest városában partra szállt az angol erősítés. 1343-ban Malestroit-nál fegyverszünetet kötött a két fél VI. Kelemen pápa közvetítésével, ám az angolok kivonulás helyett a megszállták a legfontosabb bretagne-i erődöket. Az angol–francia harcok súlypontja a későbbiekben fokozatosan Normandiába tolódott el, és 1345-ben délen is megnyílt egy front, amikor az angolok elfoglalták az 1323–1325-ös Saint-sardos-i háborúban elveszett Agenais térségét.